Period: Old Babylonian
Genre: Literary
Transliteration:
<SURFACE>
en me galam-ma umuš ki ŋar-ra šag₄ su₃-ud niŋ₂-nam zu
{d}en-ki ŋeštug₂ daŋal mas-su mah {d}a-nun-na-ke₄-ne
gal-an-zu tu₆ ŋar inim-ma sig₁₀-ga eš-bar-ra igi ŋal₂
sa₂ pad₃-de₃ ud e₃-ta ud šu₂-uš-še₃ ŋalga šum₂-mu
{d}en-ki en dug₄-ga zid-zid-da me-teš₂-e ga-a-i-i
a-a-zu an lugal en numun i-i uŋ₃ ki ŋar-ŋar-ra
me an ki saŋ keše₂-bi-še₃ ma-ra-an-sig₁₀ nun-bi-še₃ mu-un-il₂-en
{id₂}idigna {id₂}buranuna ka kug-bi du₈-u₃ niŋ₂ giri₁₇-zal si-si
dungu sir₂-re a he₂-ŋal₂-la šum₂-mu a-gar₃-ra šeŋ₃-šeŋ₃
{d}ezina₂ ab-sin₂-na saŋ il₂-il₂-i u₂-šim edin-na <unk>...
pu₂{ŋiš}kiri₆ lal₃ ŋeštin ki tag-ga tir-gin₇ sud-sud-e
an lugal diŋir-re-e-ne-ke₄ a₂-bi mu-e-da-a-aŋ₂
{d}en-lil₂-le mu mah saŋ-kug-ŋal₂ ni₂ gal gur₃-ru-ni
šu ma-ra-an-ba en niŋ₂-nam u₃-tud {d}en-lil₂ ban₃-da-me-en
an ki-a dili-ni diŋir-ra-am₃ dub-us₂-a-ni za-e-me-en
e-ne-gin₇ nam sig igi-nim-ma tar-tar-re šu-zu-še₃ ša-mu-u₈-ŋar
eš-bar zid ka-ta e₃-a-zu uru₂ <unk> dib-ba-am₃
{d}sa₂-bar-a kur-zag til-la-aš uŋ₃ daŋal dur₂-ru-na-ba
gu₇ naŋ-bi-še₃ im-da-kuš₂-u₃-de₃-en a-a zid-bi za-e
en diŋir-bi-gin₇ nam-mah-zu me-teš₂ im-mi-i-i-ne
sa-gid₂-da-am₃
{d}nu-dim₂-mud {d}ur{d}nin-urta-ra inim kug dug₄-ga mah-zu
nir he₂-ŋal₂ gaba gi₄ na-an-tuku-tuku
ŋiš-gi₄-ŋal₂-bi-im
en mah an ki-a zag bi₂-dib mu-zu pa bi₂-e₃
{d}en-ki me a-na ŋal₂-la mu-u₈-ur₄-ur₄ abzu-še₃ mu-u₈-ŋar
ki-tuš kug šag₄-ge bi₂-pad₃-da-zu abzu eš₃ mah-a...
me-bi me-a dirig ŋiš-hur-bi a-re-eš gub-ba-me-en
ŋissu-bi ud e₃-ta ud šu-uš kur-kur-ra ši-im-dul
ni₂ me-lem₄ muru₉ dugud-da-gin₇ an kug-ge ib₂-us₂
e₂-kur ki-tuš kug an {d}en-lil₂-la₂ su zig₃ im-du₈-du₈
šag₄-ba ŋidru šum₂-mu me hal-hal-la diŋir gal-gal-e-ne-še₃
...numun šar₂-ra im-dim₂-e nam-lu₂-ulu₃ u₃-tud til₃-le i₃-ŋal₂
a-a {d}en-ki barag nam-tar-ra-za dur₂ ŋar-ra-zu-ne
sa-ŋar-ra-am₃
lugal {d}en-lil₂-le nir šum₂-ma {d}ur{d}nin-urta-ke₄
e₂ ŋeštug₂-ga nam-gal-an-zu dirig-še₃ niŋin ŋal₂-la-za
ŋal₂ u₃-bi₂-in-taka₄ saŋ gig₂-ga mas-su gal-bi he₂-em
su zig₃ me-te nam-diŋir-ra ur-mah nam-lugal-la
niŋ₂ šu dug₄-ga ud saŋ-ŋa₂-na til₃-la-še₃ pa e₃-ni-ib
gu₂-un dugud a-ab-ba sig igi-nim-ma saŋ-e-eš u₃-mu-e-ni-rig₇
{d}ur{d}nin-urta-ke₄ he₂-ni-ib-ku₄-ku₄ e₂-kur za-gin₃-še₃
{d}en-lil₂-le igi hul₂-hul₂-la-ni e-ne-ra u₃-mu-un-ši-in-bar
bal-a-na ud dug₃ mu giri₁₇-zal nam-til₃-la ha-ma-ab-tah-e
a-a {d}en-ki nam-gal ni₂ ri-a ka-ge dib-ba-zu-uš
{d}a-nun-na diŋir šeš-zu-ne he₂-me-da-hul₂-hul₂-le-eš
dumu an-na mah nir-ŋal₂-bi tuku za₃-mi₂-zu dug₃-ga-am₃
tigi {d}en-ki-ka₃-kam

Cuneiform:
<SURFACE>
𒂗𒈨𒃴𒈠𒌆𒆠𒃻𒊏𒊮𒋤𒌓𒃻𒉆𒍪
𒀭𒂗𒆠𒄑𒌆𒉿𒂼𒈦𒋢𒈤𒀭𒀀𒉣𒈾𒆤𒉈
𒃲𒀭𒍪𒅲𒃻𒅗𒈠𒋧𒂵𒌍𒁇𒊏𒅆𒅅
𒁲𒅆𒊒𒉈𒌓𒌓𒁺𒋫𒌓𒋙𒍑𒂠𒃌𒋧𒈬
𒀭𒂗𒆠𒂗𒅗𒂵𒍣𒍣𒁕𒈨𒌨𒂊𒂵𒀀𒄿𒄿
𒀀𒀀𒍪𒀭𒈗𒂗𒆰𒄿𒄿𒌧𒆠𒃻𒃻𒊏
𒈨𒀭𒆠𒊕𒆟𒁉𒂠𒈠𒊏𒀭𒋧𒉣𒁉𒂠𒈬𒌧𒅍𒂗
𒀀𒇉𒄘𒃼𒀀𒇉𒌓𒄒𒉣𒅗𒆬𒁉𒂃𒅇𒃻𒅗𒉌𒋛𒋛
𒅎𒋛𒀀𒁍𒊑𒀀𒃶𒅅𒆷𒋧𒈬𒀀𒃼𒊏𒀀𒀭𒀀𒀭
𒀭𒊺𒌁𒀊𒉆𒈾𒊕𒅍𒅍𒄿𒌑𒋆𒂔𒈾<unk>...
𒇥𒄑𒊬𒋭𒃾𒆠𒋳𒂵𒌁𒁶𒋤𒋤𒂊
𒀭𒈗𒀭𒊑𒂊𒉈𒆤𒀉𒁉𒈬𒂊𒁕𒀀𒉘
𒀭𒂗𒆤𒇷𒈬𒈤𒊕𒆬𒅅𒉎𒃲𒅍𒊒𒉌
𒋗𒈠𒊏𒀭𒁀𒂗𒃻𒉆𒅇𒌅𒀭𒂗𒆤𒌉𒁕𒈨𒂗
𒀭𒆠𒀀𒀸𒉌𒀭𒊏𒀀𒀭𒁾𒍑𒀀𒉌𒍝𒂊𒈨𒂗
𒂊𒉈𒁶𒉆𒋝𒅆𒉏𒈠𒋻𒋻𒊑𒋗𒍪𒂠𒊭𒈬𒇇𒃻
𒌍𒁇𒍣𒅗𒋫𒌓𒁺𒀀𒍪𒍍<unk>𒁳𒁀𒀀𒀭
𒀭𒁲𒁇𒀀𒆳𒍠𒌀𒆷𒀸𒌧𒂼𒂉𒊒𒈾𒁀
𒅥𒅘𒁉𒂠𒅎𒁕𒊨𒅇𒉈𒂗𒀀𒀀𒍣𒁉𒍝𒂊
𒂗𒀭𒁉𒁶𒉆𒈤𒍪𒈨𒌨𒅎𒈪𒄿𒄿𒉈
𒊓𒁍𒁕𒀀𒀭
𒀭𒉡𒁶𒄷𒄭𒀭𒌨𒀭𒎏𒅁𒊏𒅗𒆬𒅗𒂵𒈤𒍪
𒉪𒃶𒅅𒃮𒄄𒈾𒀭𒌇𒌇
𒄑𒄄𒅅𒁉𒅎
𒂗𒈤𒀭𒆠𒀀𒍠𒉈𒁳𒈬𒍪𒉺𒉈𒌓𒁺
𒀭𒂗𒆠𒈨𒀀𒈾𒅅𒆷𒈬𒇇𒌴𒌴𒍪𒀊𒂠𒈬𒇇𒃻
𒆠𒆪𒆬𒊮𒄀𒉈𒅆𒊒𒁕𒍪𒍪𒀊𒀊𒈤𒀀...
𒈨𒁉𒈨𒀀𒋛𒀀𒄑𒄯𒁉𒀀𒊑𒌍𒁺𒁀𒈨𒂗
𒄑𒈪𒁉𒌓𒌓𒁺𒋫𒌓𒋗𒍑𒆳𒆳𒊏𒅆𒅎𒌋𒌆
𒉎𒈨𒉈𒅎𒂂𒂂𒁕𒁶𒀭𒆬𒄀𒌈𒍑
𒂍𒆳𒆠𒆪𒆬𒀭𒀭𒂗𒆤𒇲𒋢𒍣𒅎𒂃𒂃
𒊮𒁀𒉺𒋧𒈬𒈨𒄬𒄬𒆷𒀭𒃲𒃲𒂊𒉈𒂠
...𒆰𒊹𒊏𒅎𒁶𒂊𒉆𒇽𒍇𒅇𒌅𒋾𒇷𒉌𒅅
𒀀𒀀𒀭𒂗𒆠𒁈𒉆𒋻𒊏𒍝𒂉𒃻𒊏𒍪𒉈
𒊓𒃻𒊏𒀀𒀭
𒈗𒀭𒂗𒆤𒇷𒉪𒋧𒈠𒀭𒌨𒀭𒎏𒅁𒆤
𒂍𒄑𒌆𒉿𒂵𒉆𒃲𒀭𒍪𒋛𒀀𒂠𒆸𒆸𒅅𒆷𒍝
𒅅𒅇𒉈𒅔𒋺𒊕𒈪𒂵𒈦𒋢𒃲𒁉𒃶𒅎
𒋢𒍣𒈨𒋼𒉆𒀭𒊏𒌨𒈤𒉆𒈗𒆷
𒃻𒋗𒅗𒂵𒌓𒊕𒂷𒈾𒋾𒆷𒂠𒉺𒌓𒁺𒉌𒅁
𒄘𒌧𒂂𒀀𒀊𒁀𒋝𒅆𒉏𒈠𒊕𒂊𒌍𒅇𒈬𒂊𒉌𒉺𒄸𒁺
𒀭𒌨𒀭𒎏𒅁𒆤𒃶𒉌𒅁𒆭𒆭𒂍𒆳𒍝𒆳𒂠
𒀭𒂗𒆤𒇷𒅆𒄾𒄾𒆷𒉌𒂊𒉈𒊏𒅇𒈬𒌧𒅆𒅔𒁇
𒁄𒀀𒈾𒌓𒄭𒈬𒅗𒉌𒉆𒋾𒆷𒄩𒈠𒀊𒈭𒂊
𒀀𒀀𒀭𒂗𒆠𒉆𒃲𒉎𒊑𒀀𒅗𒄀𒁳𒁀𒍪𒍑
𒀭𒀀𒉣𒈾𒀭𒋀𒍪𒉈𒃶𒈨𒁕𒄾𒄾𒇷𒌍
𒌉𒀭𒈾𒈤𒉪𒅅𒁉𒌇𒍠𒊩𒍪𒄭𒂵𒀀𒀭
𒁆𒈜𒀭𒂗𒆠𒂵𒄰